Trump lanserte egne sneakers på sko-messe: – Tror det blir en suksess
Dagen etter at han fikk en bot på 3,7 milliarder kroner av en dommer i New York, viser USAs tidligere president frem et par gullfargede sneakers. Den tidligere presidenten ble møtt med både buing og applaus da han dukket opp på «Sneaker Con» i Philadelphia, et av de største treffene for skosamlere i USA, skriver nyhetsbyrået AP.  Der avdekket han det han beskrev som det første offisielle Trump-fottøyet, en kolleksjon bestående av tre skopar. «Signaturskoen» er gullfargede med en T inngravert på siden, og har det amerikanske flagget rundt ankelen. På en ny nettside ligger de til salgs for 399 dollar, rundt 4200 norske kroner.  – Dette er noe jeg har snakket om å gjøre i 12–13 år, sa Trump fra podiet på sko-messen. – Jeg tror det vil bli en stor suksess.  Snakket til unge velgere Trump, som ligger an til å bli republikanernes presidentkandidat i valget i november, lot heller ikke muligheten gå fra seg til å drive litt valgkamp rettet mot de unge velgerne i hallen: – Vi skal endre kursen i dette landet raskt. Vi skal snu den. Og vi kommer til å huske på de unge menneskene, og vi kommer til å huske på «sneaker con», sa han ifølge NBC. På nettsiden til den nye skoen står det at den ikke er tilknyttet Trumps valgkampapparat, men Trumps kampanjemedarbeidere har promotert skoen i innlegg i sosiale medier. Lanseringen skjer dagen etter at Trump ble beordret til å betale hele 355 millioner dollar – 3,7 milliarder norske kroner – i bot i en sivil sak i New York.  Myndighetene mener han har lurt seg til bedre betingelser hos banker og forsikringsselskaper ved å blåse opp verdien av egne eiendommer. Trump har sagt at han skal anke avgjørelsen.  Ertes av Biden-kampanjen President Joe Bidens valgkampapparat har allerede vært ute og ertet rivalen etter sko-lanseringen. – Donald Trump som dukker opp for å selge etterligninger av Off-Whites er det nærmeste han vil komme noen Air Force igjen i sitt liv, sier kampanjens kommunikasjonssjef Michael Tyler. Air Force 1 er en populær skomodell fra Nike – og navnet på flyet som brukes av den amerikanske presidenten.  Nylig kom Trump med noen uttalelser om forsvarsalliansen Nato som vekket oppsikt. Se dem her: 
USAs tidligere president Donald Trump lanserte lørdag sine egne sneakers på messen «Sneaker Con» i Philadelphia.  Lanseringen skjer dagen etter at en dommer i New York avgjorde at Trump må betale 3,7 milliarder kroner i bot etter å ha overdrevet verdien av sine egne eiendeler.  Trump ligger an til å bli republikanernes presidentkandidat til valget i november.